Papersnake/gushiwen huggingface dataset:
蔬饭
陆游（宋代）

春事已阑珊，山村未褪寒。
笋生初入馔，荠老尚登盘。
僧饭时分钵，园蔬不仰官。
枯肠更禁搅，姑置密云团。
览古四十二首 其二十六
杨维桢（元代）

青青五柳宅，贫无三径资。
玄参建威幕，为贫良亦非。
彭泽八十日，朝为遽来归？乃知决然逝，非为乡里儿。
首恶王休元，酒亦无所辞。
华轩欲载我，我心讵能违？
扇子诗 其四
李石（宋代）

冷著松声似雨，冻教井水成冰。猛火烧天烧地，清凉谷里閒僧。
三月二十八日枣柏大士生辰用达本情忘知心体合为韵作八偈供之时在建康狱中 其二
释德洪（宋代）

句中开活路，要汝到根本。如射中百步，巧力观者奋。

箭锋相直时，何尝落思忖。相逢伫思间，雪峰毬子辊。
水调歌头·和马叔度游月波楼
辛弃疾（宋代）

客子久不到，好景为君留。西楼着意吟赏，何必问更筹？唤起一天明月，照我满怀冰雪，浩荡百川流。鲸饮未吞海，剑气已横秋。
野光浮，天宇迥，物华幽。中州遗恨，不知今夜几人愁？谁念英雄老矣？不道功名蕞尔，决策尚悠悠。此事费分说，来日且扶头！
寄祝舜俞
李正民（宋代）

彭泽县令五斗米，陶潜轻之辞百里。蜀道崄崎九折坂，王阳畏之能自免。

君今行事古人同，要作闲官兴非浅。胡为穷腊远羁游，路指太末干贤侯。

风霜皴肤雪扑面，舟几折橹车摧辀。归来赠我双鲤鱼，尺素中藏一幅书。

具言劳苦自悔责，乃知世事非良图。苕溪春回波泛绿，况有淲田可耕斸。

我今亦欲赋归与，便约临流结茅屋。
闻韩仲文使归
梅尧臣（宋代）

传道使车回，柳条黄未开。
晓寒非绝漠，春色近章台。
名马北方至，宾鸿南国来。
明朝斋祓见，天子始称才。
松窗用杜句为韵和以棋酒为意十首
曹勋（宋代）

燕坐靡天游，何必求云将。
泠然契至道，廐有真乘黄。
仲夏书事十首
方回（元代）

暑月忆寒月，老身兼病身。
簟谁分长物，酒并缺贤人。
山市冰难致，家园蒜自珍。
黄芽冷香饮，回首叹扬尘。
分得知字韵
李清照（宋代）

学诗三十年，缄口不求知。谁遣好奇士，相逢说项斯。
解语花 咏水仙同家弟作
曹贞吉（清代）

镂冰作面，剪雪为衣，溪畔盈盈女。幽怀谁许。相逢处、翠袖低垂不语。

淡黄眉妩。听子夜、歌残白纻。更难兼、并蒂连枝，姊妹还同侣。

因念云迷洛浦。自陈王去后，离别酸楚。明珠翠羽。

相迟误、脉脉此情尘土。花魂无主。抵多少、小窗微雨。

愿年年、月白风清，仗东君留取。
寄吕南公
曾肇（宋代）

主人第一河南守，之子无双江夏才。会见吹嘘上云汉，可能憔悴隐蒿莱。

风骚寓兴垂金薤，翰墨传家富玉杯。倾盖相知胜白首，扁舟临别重徘徊。
咏冯昭仪当熊
贾至（唐代）

白羽插雕弓，霓旌动朔风。平明出金屋，扈辇上林中。

逐兽长廊静，呼鹰御苑空。王孙莫谏猎，贱妾解当熊。
郭氏山林十六咏 其十 玉泉
陆游（宋代）

摘玉毁珠玑，蒙庄有深旨。向郭不能传，千载付吾子。
挽綦内翰 其一
李正民（宋代）

扈跸来江表，同时掌掖垣。鲸波连画鹢，鹿野对清樽。

涉世行藏异，论交道义敦。遽成生死隔，回首泪潺湲。
送何伯达太学还鲤湖
徐熥（明代）

岁晚扁舟发水濆，劳劳亭下叹离群。一行雁影斜阳见，几处砧离半夜闻。

作客厌看吴苑月，思亲翻望秣陵云。他时九漈劳魂梦，跨鲤仙人正是君。
七哀诗
曹植（两汉）

明月照高楼，流光正徘徊。
上有愁思妇，悲叹有余哀。
借问叹者谁？言是宕子妻。
君行逾十年，孤妾常独栖。
君若清路尘，妾若浊水泥。
浮沉各异势，会合何时谐？
愿为西南风，长逝入君怀。
君怀良不开，贱妾当何依？
病怀
任瀚（明代）

海甸逢南菊，殊方也自花。
江淹新卧病，王粲老无家。
皓月千门夜，秋风双鬓华。
还持石函记，勾漏访丹砂。
戊午山间对雪
徐俯（宋代）

雪中出去雪边行，屋下吹来屋上平。积得重重那许重，飞来片片又何轻。

檐间日暖重为雨，林下风吹再落晴。表里江山应更好，溪山已复不胜清。
青玉案·东门杨柳空盈路
赵长卿（宋代）

东门杨柳空盈路。系得征鞍能驻不。暗绿枝头新过雨。柔丝千尺，乳莺百啭，似怨行人去。行人去後如何处。去向天边簉鵷鹭。瑶管琼台多雅趣。花砖稳上，玉阶阔步，肯念人尘土。
偈颂一百零一首
释慧性（宋代）

一番秋雨一番凉，道路无尘野菊香。
翻笑昔年陶令尹，攒眉归菊错商量。
恁麽不恁麽，破镜不重光。
若把拈花微笑是，切忌将奴唤作郎。
赞应庵和尚
释咸杰（宋代）

眼大如环，头匾似扇。
丛为不省已非，偏笑漳泉福建。
著实处用无七纵八横，脱空时曰有万化千变。
焚香稽首赞扬，也是神头鬼面。
游雁门山
胡份（宋代）

羲和前珥节，云锁已先开。
仙鹤迎人至，山花拂酒来。
问奇缘石室，伐阴出层台。
人影半空落，归鹞足下回。
颂古四十五首
释慧远（宋代）

登坛道士羽衣轻，呪力虽穷法转新。
拇指破开地暗，蛇头攧落鬼神惊。
诉衷情（五之二）
王安石（宋代）

练巾藜杖白云间。有兴即跻攀。追思往昔如梦，华毂也曾丹。

尘自扰，性长闲。更无还。达如周召，究似丘轲，祗个山山。
喜侄迈还家
苏辙（宋代）

一别匆匆岁五除，还家怪我白髭须。
怀中初见孙三世，巷口新成宅一区。
林下酒尊还漫设，床头易传近看无。
老年游宦真安往，南北相望结草庐。
除夜
张雨（元代）

忽忽岁云暮，徒兴白首嗟。山留待伴雪，春禁隔年花。

把卷因遮眼，分饧且胶牙。自缘身懒惰，莫遣送穷车。
送段九秀才归澧州
吕温（唐代）

湘南孤白芷，幽托在清浔。岂有馨香发，空劳知处深。

摧贤路已馨，赈乏力不任。惭我一言分，贞君千里心。

寸义薄联组，片诚敌兼金。方期践冰雪，无使弱思侵。
次韵何叔信雪夜
赵蕃（宋代）

夏日苦炎热，秋风洒静便。
一年还欲尽，万事不如前。
触目长昏还，忧心抵瘴烟。
诗人呈养鬼，烈士怅飞鸢。
本意多閒暇，何为亦纠缠。
阴风听门壮，积雪见山巅。
蜡屐遥思著，荷衣猛欲牵。
当君开卷读，是我枕书眠。
酬唱何寥落，乖违易岁年。
亦为当有赋，枉赠忽同然。
白纸扇歌
吕诚（元代）

我昔舟泊江西湄，推冰看捣万楮皮。江神相过色惨怆，波工自诧手不龟。

怀金问价云满箧，霜纨失素无晶辉。廿年归来存百一，制成团扇真绝奇。

红炉百炼太古雪，紫筼三尺盘屈铁。银潢影射秋鉴光，玉虹冷贯青天月。

昏目摩挲惊老丑，动摇清风生腋肘。高堂昼把蝇蚋空，魑魅潜藏飞电走。

岂不闻蕺姥不识王右军，茂弘曾障元规尘。谢公高风固足尚，班女箧笥空悲呻。

乌飞兔掷急于箭，商飙奄忽号枯林。呜呼盛衰天地无古今，炎凉不易君子心。
导引 圣祖天尊
佚名（宋代）

至真降鉴，飙驭下皇闱。清漏正依依。范金肖像申严奉，仙馆壮翚飞。

万灵拱卫瑞烟披。岸柳映黄麾。九清祚圣鸿基永，尧德更巍巍。
水车
潘耒（清代）

世间大巧不自用，用物之力因自然。力大无过风与水，驱使有道天无权。

帆樯辐毂皆圣作，水车奇妙尤无前。筑防壅水令湍悍，冲波蹴踏车轮旋。

轮广丈余贯以轴，编筒其上巧在偏。仰则吸水俯吐水，如瓶倾泻檐溜悬。

刳木为槽受其吐，驾空行远归于田。神龙卷波谢迅疾，霖雨注地输连绵。

昼翻夜运不暂息，无人守视常转圜。溪丁作碓舂米谷，山僧修笕行清泉。

一家一户自便利，岂如普润泽不专。汉阴丈人戒机事，此非私智天机全。

于人无争物无损，其器可守法可传。吴淞水平不可激，夔蚿相视休相怜。

但安桔槔守拙钝，勤苦亦自邀丰年。
喝火令
吴藻（清代）

北苑南宫笔，牵萝补屋人。鸳鸯湖上水粼粼。圆到鸥波小梦，一霎梦如尘。

肠断方回句，神伤奉倩身。璿闺曾记共芳樽。只有藤花，只有越溪春。

只有吉光片羽，供养作烟云。
夜坐中庭
陆游（宋代）

萧散坐中庭，三更月未生。
溯风凉醉颊，汲井濯尘缨。
草露沾衣冷，天河隔树明。
裴回不能睡，鼓角下高城。
书帙铭
谢灵运（南北朝）

怀幽卷赜，戢妙抱密。用舍以造，舒卷不失。亮惟勤玩，无或暇逸。
颍考叔
王十朋（宋代）

衣冠肉食谩纷纷，谁解杯羹感悟君。颍谷封人虽贱士，却能纯孝至今闻。
襄阳南楼作
涂始（清代）

赋罢高楼对夕晖，途穷岁晚怅谁依。碧云红叶乡关远，白发青衫故旧稀。

野戍秋深花尽落，中原日暮雁孤飞。西风莫遣严霜下，客在天涯未授衣。
又登邓氏平远楼纵望见小庐山作
释德洪（宋代）

倚栏天际数归帆，春在沧州数笔间。我与小楼俱是画，雨中犹复见庐山。
送崔拾遗峒江淮访图书
戴叔伦（唐代）

九门思谏议，万里采风谣。关外逢秋月，天涯过晚潮。

雁来云杳杳，木落浦萧萧。空怨他乡别，回舟暮寂寥。
张良
黎廷瑞（宋代）

博浪挥椎处，惓惓报国仇。
如何销印事，独不为韩谋。
秋夜
邵雍（宋代）

耿耿银河秋夜长，起来无寐□思量。
思量了后迷还闷，烦恼到头徒□□。
□□□□□计较，梦中说梦转寻常。
回头万事□□迹，空□语言争知长。
岁晚书怀
白玉蟾（宋代）

岁事忽婉娩，旅怀良尔悲。
风雾起无边，雨雪凄霏霏。
岂无销金帐，唱饮羊羔儿。
寄食他人门，屏息从所依。
鵰鹗翔九天，鹪鹩巢一枝。
烟霄有熟路，我当何时归。
人间自富荣，信美非所宜。
朱颜日已改，华发渐复稀。
触目思远人，胜赏怀昔时。
园林向衰谢，青山吞斜晖。
坐久露华重，吟残云意迟。
晴空清已旷，寒月满我衣。
莫言一杯酒，容易相对持。
病鸐栖草亭，会须唳声飞。
题墨梅
王柏（宋代）

冰蕤开雪颖，墨妙发孤香。
不袭逃禅印，枝头有异光。
游祇陀寺寻倪高士遗迹
丁元照（清代）

寻幽不觉远，一径入深林。杰阁凌霄汉，奇松阅古今。

钟传天外响，诗到上方吟。独倚危栏坐，悠然见道心。
见诸公唱和暮春诗轴次韵作九首 其二
晁说之（宋代）

那识春将暮，山头踯躅红。潮生芳草远，鸟灭夕阳空。

乌贼家家饭，槽船面面风。三吴穷海地，客恨极难穷。
题天章寺
孙沔（宋代）

茂林脩竹碧谿头，梵宇深沈锁翠帱。
从此崇山频企望，朝阳高处有松楸。
芝兰室诗
杨维桢（元代）

芝兰在野兮，不以野而自伤。
芝兰在室兮，不以室而自庆。
世服艾以盈腰兮，羌独佩兰以为常。
写操兮歌吾商，芳菲兮弥章。
喜杨廷秀秘监再入馆
陆游（宋代）

公去蓬山轻，公归蓬山重，锦囊三千篇，字字律吕中。
文章实公器，当与天下共。
吾尝评其妙，如龙马受鞚。
燕许亦有名，此事恐未梦。
呜呼大厦倾，孰可任梁栋？愿公力起之，千载传正统；时时醉黄封，高咏追屈宋。
我如老苍鹘，寂寞愁独弄。
杖屦勤来游，雪霁梅欲动。
沁园春（戊申岁，奏邸忽腾报，谓余以病挂冠，因赋此）
辛弃疾（宋代）

老子平生，笑尽人间，儿女怨恩。况白头能几，定应独往，青云得意，见说长存。抖擞衣冠，怜渠无恙，合挂当年神武门。都如梦，算能争几许，鸡晓钟昏。

此心无有新冤。况抱瓮年来自灌园。但凄凉顾影，频悲往事，殷勤对佛，欲问前因。却怕青山，也妨贤路，休斗尊前见在身。山中友，试高吟楚些，重与招魂。
送温伯玉二首
韩元吉（宋代）

楚尾还重九，荒园菊半花。
因君向姑孰，使我坠乌纱。
更度千秋岭，休寻万里沙。
壮年豪气在，途路莫兴嗟。
金台话旧卷为张绣衣赋
江源（明代）

自古济南名士多，我闻杜老诗中语。张刘苏柴齐鲁英，卓荦文章百夫禦。

昔年蚤结青云交，死生穷达民相许。磨砻事业期圣贤，十载青灯共寒暑。

天公赋命有疾除，紫带青袍各俦侣。焉知来者不如今，或者皇天庸玉女。

一朝聚首黄金台，旅馆张灯具鸡黍。开尊共话曩昔时，竟夕连床听风雨。

素心不负莫逆情，百岁婚姻结男女。人生邂逅且尽欢，相逢何必问出处。

出门跬步即胡越，况复东西路修阻。丈夫离合信有时，不用区区动悽楚。

始终愿保金石期，长把音书托双鲤。
赠屈二守考绩之京
谢迁（明代）

暂辞簪笔下鸾坡，郡治频闻五裤歌。直道行藏轻毁誉，劳心抚字拙催科。

甘棠过雨凝苍霭，春水含风动碧波。路口似碑思借寇，九重天远欲如何。
忆老婢
于谦（明代）

吾家有老婢，行年近五十。虽云极丑陋，所幸少过失。

我昔少年时，垂髫发如漆。锐意取功名，辛苦事纸笔。

双亲命老婢，给使读书室。余时方气刚，未知抚爱术。

斯须不如意，骂詈信口出。老婢受不辞，未始怨且泣。

我壮忝科名，旋登显要职。老婢亦欣慰，且言所愿毕。

家人自南来，致意我家室。此意久未报，吾心恒郁郁。

作诗寄所怀，相见应有日。
监州新定却寄并旧僚
张伯玉（宋代）

久从光禄长城戍，却到严陵旧钓滩。
休问簿书边报急，且听宅舍水声寒。
舟浮南渡云千里，睡起东窗日数竿。
寄语晋溪溪上月，楚天虽远一般看。
饯唐永昌
马怀素（唐代）

闻君出宰洛阳隅，宾友称觞饯路衢。

别后相思在何处，只应关下望仙凫。
怀钟陵旧游四首
杜牧（唐代）

一谒征南最少年，虞卿双璧截肪鲜。
歌谣千里春长暖，丝管高台月正圆。
玉帐军筹罗俊彦，绛帷环佩立神仙。
陆公余德机云在，如我酬恩合执鞭。

滕阁中春绮席开，柘枝蛮鼓殷晴雷。
垂楼万幕青云合，破浪千帆阵马来。
未掘双龙牛斗气，高悬一榻栋梁材。
连巴控越知何有？珠翠沉檀处处堆。

十顷平湖堤柳合，岸秋兰芷绿纤纤。
一声明月采莲女，四面朱楼卷画帘。
白鹭烟分光的的，微涟风定翠湉湉。
斜晖更落西山影，千步虹桥气象兼。

控压平江十万家，秋来江静镜新磨。
城头晚鼓雷霆后，桥上游人笑语多。
日落汀痕千里色，月当楼午一声歌。
昔年行乐秾桃畔，醉与龙沙拣蜀罗。
寄尧章并简铦老
苏泂（宋代）

山绕楼台水接天，袈裟同上暗门船。
相思一夜梅花落，傥有人来寄短篇。
子随同年招游随寓观梅二首 其二
张洵佳（清代）

冰姿濯濯绝纤尘，不藉东风已放春。知是此君留劲骨，越经霜雪越精神。
玉蕊花
刘克庄（宋代）

竹院过僧话，山门扫地迎。
英雄犹有迹，般若太无情。
玉蕊春阴密，琅玕晚暑清。
半生来往屡，也合送人行。
送臧子与子仪之楚州告免解二首
陈造（宋代）

昭代论豪杰，崔侯允武文。
小却近遐冲，厚用当致君。
敷政极中和，殖学根典坟。
士有砆玉岐，公自泾渭分。
何人非教育，二臧实不群。
两两计偕去，名犹壅上闻。
试袖于蒍歌，往拜刘将军。
心醉心瑾前，何待曲蘖醺。
怀王心亭驾部时终养将释经
林熙春（明代）

曾听鸣琴擅好音，归来海上并抽簪。百年易地孤臣泪，千里同抽孺子心。

司马声闻传视草，冥鸿飞倦恋栖林。王祥自合徵书至，鳄渚无劳叹陆沉。
寄许浑秀才
殷尧藩（唐代）

万木惊秋叶渐稀，静探造化见玄机。眼前谁悟先天理，

去后还知今日非。树拥秣陵千嶂合，云开萧寺一僧归。

汉廷累下征贤诏，未许严陵老钓矶。
湖楼望雨
贵成（清代）

忽失来时景，留人雨沛然。山高云截树，风卷水摇天。

双塔烟中锁，孤帆镜里悬。湖楼吟好句，千古属坡仙。
赠朱子文因寄朱元刚二绝
戴栩（宋代）

僻寄僧房锁月萝，惊来客屐卿云莎。
病侵瘦骨寒於水，却说冲和占得多。
五更起盥沐礼斗毕作诗
姚燮（清代）

千灵森卫一尺席，中有天河万里汐。星光倒映无数灯，一河贯之为玉绳。

白云动旌旆，帝母乘莲华。蹒跚七豕金镮车，骡神前导青髻丫。

阿香绣衣霹礰斧，八臂当头火轮舞。罡门日将貌奇古，丈六缨矛挥白虎。

灵官赤面负文簿，挟纛能飞腋生羽。彤霞一豁笙璈鸣，下方冻色浮寒冰。

孤香不动如缕升，丹田直透泥丸庭。泥丸真人接天驾，手抱芝醽跪倾泻。

冻色潜消阳气出，烂烂珠槃跃红日。此日不照四天下，激射吾心九芒赭。

帝母鉴我诚，致我辞绸缪。太微白玉三层楼，第十七劫当重修。

文昌侍书才气柔，骈林腐语同蚍蜉。待尔怀中五色笔，力回万古狂澜流，穹碑巨制惊天眸。

先今为尔换凡骨，姑仍狎世看沈浮。尔亲白发儿黑头，为尔皇民同休休。

他年事毕劫亦至，与尔双肩添肉翅，今且毋言未来事。

帝母辞罢千灵趋，朗然六合还澄虚，海东独耀红芙蕖。
福宁州蓝溪寺前蒙井
郑樵（宋代）

静涵空碧色，泻自翠微巅。
品题当第一，不让慧山泉。
夜宿吴原博修竹书馆时与玉汝别
史鉴（明代）

岁暮入城郭，揽衣独裴徊。晚过修竹园，主人故所知。

所知谊不修，执手言相思。复有青云士，远行从此辞。

相延入中林，呼童启双扉。北风何烈烈，万籁鸣参差。

向夕烛继之，壶觞相为持。初月出云间，残雪拥寒阶。

独鹤失其雌，中夜鸣声悲。会面不可常，况逢生别离。

共言尽今夕，鸡鸣各东西。出处自有时，人生安得偕。

顾惭鹑与鴳，不随黄鹄飞。各各重自爱，冀以奉前规。
冬夜
韦应物（唐代）

杳杳日云夕，郁结谁为开。单衾自不暖，霜霰已皑皑。

晚岁沦夙志，惊鸿感深哀。深哀当何为，桃李忽凋摧。

帏帐徒自设，冥寞岂复来。平生虽恩重，迁去托穷埃。

抱此女曹恨，顾非高世才。振衣中夜起，河汉尚裴回。
水调歌头 其六 隐静山观雨
张孝祥（宋代）

青嶂度云气，幽壑舞回风。山神助我奇观，唤起碧霄龙。

电掣金助千丈，雷震灵鼍万叠，汹汹欲崩空。尽泻银潢水，倾入宝莲宫。

坐中客，凌积翠，看奔洪。人间应失匕箸，此地独从容。

洗了从来尘垢，润及无边焦槁，造物不言功。天宇忽开霁，日在五云东。
暑霁遥岑
朱元璋（明代）

蒸云敛尽远山青，万壑凉生宇宙明。林影淡摇溪内水，崖光偏映洞边藤。

倚栏极目天开画，凭槛吟诗纸耀星。但把此时观畎亩，筋疲力倦始秋成。
雪夜不寐偶成短句十首渭北春天树江东日暮云
陆文圭（元代）

此身如断蓬，飘萧随北风。
钱塘一望地，家住西湖东。
待潮顾浦宿耕者张钦舍
颜发（宋代）

海近云气昏，禹迹开茫茫。
晴要列障逻，什伍屯平冈。
顷遭七年旱，骤见九秋黄。
腰镰喜复悲，泥水新圃场。
县侯初下教，官赋无丰荒。
错挥制锦刀，戏作编氓创。
身上催租瘢，短褐愁盖藏。
谭为五县最，荐飞十剡章。
逡巡掌邦计，跬步封侯王。
江淮十万师，待饲正颉吭。
禾麦今已登，妇子戒勿尝。
行俟天雨粟，饱食均四方。
南湖行二首 其二
曾巩（宋代）

东南溪水来何长，若耶清明宜靓妆。南湖一吸三百里，古人已疑行镜里。

春风来吹不生波，秀壁如奁四边起。蒲芽荇蔓自相依，踯躅夭桃开满枝。

求群白鸟映沙去，接翼黄鹂穿树飞。我坐荒城苦卑湿，春至花开曾未知。

荡桨如从武陵入，千花百草使人迷。山回水转不知远，手中红螺岂须劝。

轻舟短楫此溪人，相要水上亦湔裙。家住横塘散时晚，分明笑语隔溪闻。
大中祥符封禅十首
真宗（宋代）

浩浩元精，无臭无声。
临下有赫，得一以清。
备物致享，荐兹至诚。
泰尊奠献，夙夜齐明。
次韵尚书兄同游青原
李弥逊（宋代）

暑风无力上襟裾，雁序冲烟入翠虚。
小憩净莲开梵境，偶闻密翠话真如。
倦游政似知还翼，便静聊同得计鱼。
不为寻思问心法，是翁心外已无馀。
云岩
楼钥（宋代）

但见云生谷，初无石似岩。
得名非旧观，买地作精蓝。
境胜环修竹，门深拥翠杉。
禅林自家处，莫问后三三。
水仙子·赋李仁仲懒慢斋
乔吉（元代）

闹排场经过乐回闲，勤政堂辞别撒会懒，急喉咙倒换学些慢。别梯儿休上竿，梦魂中识破邯郸。昨日强如今日，这番险似那番。君不见倦鸟知还！
石芥
虞俦（宋代）

杯酒流行四座倾，此君风味始峥嵘。
捣残薑桂嫌无韵，扫尽茅柴不到酲。
崖谷野人羞自荐，膏粱公子莫知名。
攀萝采撷天寒甚，谁念终朝掬不盈。
丈亭登舟有感
释绍嵩（宋代）

未厌长为客，孤舟趁夜行。
不唯山水乐，颇觉梦魂清。
风缓帆舒卷，云行月送迎。
劳生谁独免，空复叹劳生。
林和叔山园九咏·霜余
姜特立（宋代）

龟壳浮游不问津，壶中日月自长春。
向来橘隐商山乐，今日中间添一人。
双白莲歌题长女兆英画
何乃莹（清代）

银河倒泻三峡泉，粉笔划破秋空烟。临风悄对光莹然，意态绰约花开先。

晓月欲坠凉娟娟，露华皎洁珍珠圆。乍如宓妃来洛川，凌波微步交回旋。

又如佛子临九天，芬陀利花在眼前。瑶池昨夜开华筵，空中掷下双玉盘。

素女醉舞青娥颠，六月霜雪霏琼田。我持杯酒凭雕阑，俯视秋水清且涟。

中央宛在疑飞仙，神游江潭周湘沅。灵均素质同昭宣，兰汤沐浴清白全。

琼枝玉华成班联，移家宛住西湖边。两峰凝雪生朝寒，我欲从之劳跻攀。

清晨坐对佳赏延，溪山尺咫精神传。愿花常好花无言，为花写图徵吟笺，常使香色留千年。
章惠皇太后挽辞二首 其一
韩琦（宋代）

椒掖遗芳在，龟台别信空。旧恩缘服重，新庙见慈同。

残月无多夜，馀花一向风。徽音从此断，忍顾洛川东。
樵人十咏。樵歌
陆龟蒙（唐代）

纵调为野吟，徐徐下云磴。因知负樵乐，不减援琴兴。

出林方自转，隔水犹相应。但取天壤情，何求郢人称。
满目云山楼
邓文原（元代）

芳草孤舟度，幽居一径通。江湖春雨外，墟里暮烟中。

机息鸥先下，花飞水自东。临流无限意，画史若为工。
再次韵酬林子长运使
陈造（宋代）

绣衣如椽笔，可但江山助。
登楼得秀句，飞云为公住。
使君倾意得，接我便亲故。
自忖庸鄀陋，两公富全楚。
赋雪容末至，高轩先左顾。
醉乡信馀地，肯作长沙舞。
和得挽春回，冰柱下檐雨。
代舍猪狗盗，珠履贲豪举。
阿迁诧齐魏，琐琐吾未许。
我从两公游，趣舍本神遇。
更当问学閒，司南取夷路。
次韵山人见寄
俞德邻（宋代）

营得菟裘佚暮年，云山万叠足风烟。绝怜扰扰驰名者，落日西津唤渡船。
西江月（癸巳自寿）
程必（宋代）

底事中秋无月，元来留待今宵。群仙拍手度仙桥。惊起眠龙夭群。

天上灵槎一度，人间八月江潮。西兴渡口几魂消//癸丑八月侍亲西兴。又见潮生月上。
夜观秦蜀地图
陆游（宋代）

往者行省临秦中，我亦急服叨从戎。
散关摩云俯贼垒，清渭如带陈军容。
高旌缥缈严玉帐，画角悲壮传霜风。
咸阳不劳三日到，幽州正可一炬空。
意气已无鸡鹿塞，单于合入蒲萄宫。
灯前此图忽到眼，白首流落悲涂穷。
吾皇英武同世祖，诸将行策云台功。
孤臣昧死欲自荐，君门万里无由通。
正令选壮不为用，笔墨尚可输微忠。
何当勒铭纪北伐，更拟草奏祈东封。
熙宁蜡祭十三首
佚名（隋代）

礼文备矣，肃肃无哗。
金石谐节，圭壁光华。
粢以告礼，本以告嘉。
锡兹福祉，以泽幽遐。
试院作
王安中（宋代）

身入儒宫作抱关，不妨文史暂偷闲。秋阳皦皦天新雨，晚吹骚骚木落山。

士子便应矜两监，吾侪未合老三间。孝廉同岁真同道，对幕哦诗断往还。
踏莎行
元好问（金朝）

微步生尘，残妆晕酒。朱门如海空回首。东风正有去年花，柔条去作谁家柳。

细雨春寒，青灯夜久。孤衾未暖还分手。梦中见也不多时，怎生望得长相守。
句
龚原（宋代）

吾邑毛生者，画格妙入神。
古断肠曲三十首 其二十四
周端臣（宋代）

双蛾颦翠恨天涯，睡起蜂黄沁脸霞。燕子日长深院静，东风无力到杨花。
洛阳春吟
邵雍（宋代）

光阴不肯略从容，九十日春还又空。
多少落花无著莫，半随流水半随风。
梅落二首
赵蕃（宋代）

春风次第归桃李，催得梅花一夜飞。
时序匆匆几回首，即看红绽雨添肥。
对菊分韵得须字
陈高（元代）

佳菊性所爱，金英霜后敷。见之开旅怀，移植向庭隅。

岂无杯中物，幽赏与谁俱。今晨佳友过，花下共欢娱。

西舍新醪熟，足以供所须。
与马通判
曹勋（宋代）

皖山邃密常若春，中有仙士久隐沦。
幅巾啸傲喜接物，仿佛白隐乘孤云。
朅来帝所暂戾止，亹亹清言偿所喜。
内惭已老不受教，犹幸一奉圯桥履。
题谢景思少卿药寮二首
曾惇（宋代）

维摩示清赢，宴坐丈堂中。
静观世上人，百邪所交攻。
我有一丸药，得之无是公。
人人各安乐，淡然心地空。
脱复未办此，济物存阴功。
南山千岁苓，托根万丈松。
下有青青草，其名为救穷。
愿君时举手，采取置药笼。
次韵马荆州
黄庭坚（宋代）

六年绝域梦刀头，判得南还万事休。
谁谓石渠刘校尉，来依绛事马荆州。
霜髭雪鬓共看镜，茱糁菊英同送秋。
他日江梅腊前破，还从天际望归舟。
常山峪行宫八景 其六 如是室
弘历（清代）

如是如是室，坐对清秋山。游山室中人，不费往与还。
潞公与梅圣俞论古人有纯用平声字为诗如枯桑
郑刚中（宋代）

具酒作社饮，此事古介始。
孰肯具果蔬，被肘醉子美。
答开州韦使君寄车前子
张籍（唐代）

开州午日车前子，作药人皆道有神。

惭愧使君怜病眼，三千馀里寄闲人。
陇上独望
马戴（唐代）

斜日挂边树，萧萧独望间。阴云藏汉垒，飞火照胡山。

陇首行人绝，河源夕鸟还。谁为立勋者，可惜宝刀闲。
霞山叶学谕家梅下饮二首 其一
袁说友（宋代）

岁阑何地看梅花，霜日新晴晚更嘉。古观去寻寒士屋，山园来近旧人家。

香传细密闻仍久，影倒高深落又斜。同是溪南閒澹者，暂时相赏醉无哗。
戊午上巳谒何恭人坟三绝
刘克庄（宋代）

织素尘机长寂寞，燎黄锦诰谩荣华。
堪同络秀书前史，谁为王符访外家。
塞上
王建（唐代）

漫漫复凄凄，黄沙暮渐迷。人当故乡立，马过旧营嘶。

断雁逢冰碛，回军占雪溪。夜来山下哭，应是送降奚。
和陶田舍始春怀古二首
苏轼（宋代）

茅茨破不补，嗟子乃尔贫。
菜肥人愈瘦，灶闲井常勤。
我欲致薄少，解衣劝坐人。
临池作虚堂，雨急瓦声新。
客来有美载，果熟多幽欣。
丹荔破玉肤，黄柑溢芳津。
借我三亩地，结茅为子邻。
鴃舌倘可学，化为黎母民。
追和尤延之检详紫宸殿贺雪
杨万里（宋代）

锡山诗老立层霄，黄竹赓歌宴在瑶。有客梦中闻雪作，曲肱篷底信船摇。

遥知端叶飘香袖，笑向梅花趁早朝。未叹山人负猿鹤，负渠缩项与长腰。
夜坐即事呈修竹监簿
黄庚（元代）

一室冷於冰，秋高夜气清。
月窗搀灯影，风叶乱琴声。
寡慾知身健，安贫觉累轻。
吟边闲倚竹，谁识此时情。
百字令 戊子春暮，寓西湖，坐雨有感
吴山（宋代）

绿肥红瘦，正东风欲转，燕莺声碎。烟锁长堤芳草醉，无那两峰碎髻。

湿翠粘天，断云贴巘，此际多新态。倚栏凭眺，三径故园荒未。

堪怜美景良辰，没来由、只与愁相对。何事天涯蝴蝶梦，流连客舍难退。

啼鸟多情，落红不管，领略无滋味。暮春也动，闺思来诗内。
思悲翁
王邦畿（明代）

思悲翁，譬如龙。兴云雨，下土功。雷霹雳，蛟蟒息。电光烨烨开罅隙。

夜以旦，朝以夕。驾长虹，游八极。
梦越州小江
钱易（宋代）

越布缝单衾，灯青月黄浅。
精魂度江水，适去无近远。
湿沙平朔天，宿鸟踏古篆。
巨潮淹积石，瘦白涩无藓。
橹响期西陵，苍岑屏曲展。
夙龄贱登临，今日生健羡。
汀州逢故妾，振袂指吴苑。
向人呼旧官，血泣惭孤蹇。
洞元小集
方岳（宋代）

鹤骨清寒不受吹，白云侵砚懒题诗。
雨深更觅山寒甚，过了重阳菊未知。
诉衷情·初开江月透双林
侯善渊（元代）

初开江月透双林。隐映素波深。风恬湛然莹净，清夜好知音。白醪酒，自然斟。信时吟。无萦无系，豁畅开怀，一任浮沉。
暮春对景书怀
韦骧（宋代）

一番新雨洗楼台，何处红芳不烂开。春色渐随流水去，薰风还入弄琴来。

梁巢戢戢鸣雏燕，林叶阴阴覆老梅。遇景乘时须自适，江头每到日西回。
和远老韵二首
吴芾（宋代）

平生痼疾在烟霞，到处林泉是我家。
若也远公容入社，直须酤酒不须茶。
柳河馆
王珪（宋代）

柳河山外日晖晖，柳色犹枯草正腓。
阴壑水声多北注，晴峰云影尽南飞。
黄牛拥毳争春耦，白马弯弧落暮围。
路入陇尘谁与问，桑间胡女避人归。
题牛背牧童
曹义（明代）

东皋初释耒，牧竖暮归迟。短笛浑无调，临风信口吹。
东林春晚作
陈藻（宋代）

团栾四面山，我住一山里。
相距能几何，开方祗百里。
日月出东能，星辰运终始。
云霞千万状，烟雨无穷美。
谁云天体大，仰看全於此。
穷儒治生计，富盛谁与拟。
新晴麻麦秀，拥戴峰峦起。
牡丹芍药歇，春意浓未已。
野花悉力开，白者真珠比。
蔷薇及宝相，争斗何绮靡。
藩篱成障幕，村墟化城市。
世上岂寂寥，俯仰昧斯旨。
芙蕖开欲来，黄菊日可指。
寒梅即艮卦，为魁向年底。
循环无了日，物物从头理。
康宁不相放，卧病尔为尔。
早春出游
陆游（宋代）

人生何适不艰难，赖是胸中万斛宽。
尺宅常朱那待酒，上池频饮自成丹。
楚祠花发呼舟去，禹穴云生倚杖看。
更有新春堪喜事，一村箫鼓祭蚕官。
思归示儿辈
陆游（宋代）

睡味甜如蜜，人情冷似浆。
流年垂及耄，客子固多伤。
兴发鸡豚社，心阑翰墨场。
吾儿姑力穑，莫羡笏堆床。
棹歌
释居简（宋代）

后夜朣胧魄载生，官塘犹自有人行。十年滴尽征人泪，不尽弯弯月子声。
茶磨山
潘曾莹（清代）

系缆行春桥，策杖茶磨岭。烟鬟浸湖渌，开奁晓妆靓。

飞鸟没何处，了了见帆影。秀色接楞伽，窅然异尘境。

杂花不知名，香气幽且静。微风淡疏襟，斜阳恋余景。

徘徊松桂阴，翠泼秋衫冷。
蓦山溪（送蔡元长）
李元膺（宋代）

溪堂欢燕。惯捧玻璃盏。今日祖西城，更忍把、一杯重劝。别离情味，自古不堪秋。催泪雨，湿西风，肠共危弦断。

夕阳去路，五马旌旗乱。便是古都春，应醉恋、曲江池馆。须知别后，叠翠汶上楼阁倚阑情，青嶂晚，碧云深，日近长安远。
龙山纪游十首 其三
孔毓玑（清代）

双崖连底都成玉，万树凌霄不附泥。翘首岩前参大士，宝山灵鹫晚来栖。
阮郎归
张抡（宋代）

炎炎皦日正当中。澄潭忽此逢。金金乍浴表深功。通明照水红。

金浴罢，乐无穷。怡然百体融。人间何处不清风。此怀谁与同。
兼江祥瑛上人能书自以为未工又能诗而求予诗甚勤予以为非所当病也为赋一首勉之使进于道云
李之仪（宋代）

得句如得仙，悟笔如悟禅。弹丸流转即轻举，龙蛇飞动真超然。

禅瑛乃醉，我顾惭道玄。戏将字画当杖拂，与子凭轼相周旋。

笔若运矛槊，手如致裨偏。眼能援桴鼓，心为制中权。

弃捐尺度废绳削，似曲还直非方圆。适当庖丁善刀后，但见满纸银钩连。

心眼手笔俱不用，拟向底处观其全。思量不可到，此地无中边。

政似观澜亭上夜深后，满空白月孤光悬。
荆山
李商隐（唐代）

压河连华势孱颜，鸟没云归一望间。

杨仆移关三百里，可能全是为荆山。
凤栖梧
贺铸（宋代）

挑菜踏青都过却。杨柳风轻，摆动秋千索。啼鸟自惊花自落。有人同在真珠箔。

淡净衣裳妆□薄。闲凭银筝，睡鬓慵梳掠。试问为谁添瘦弱。娇羞只把眉颦著。
贺新郎
刘辰翁（宋代）

襟泪涔涔雨。料骚魂、水解千年，依然轻举。还看吴儿胥涛上，高出浪花几许。绝倒是、东南旗鼓。风雨蛟龙争何事，问彩丝、香粽犹存否。溪女伴，采莲语。
古人不似今人苦。漫追谈、少日风流，三三五五。谁似鄱阳鸱夷者，相望怀沙终古。待唤醒、重听金缕。尚有远游当年恨，恨南公、不见秦为楚。天又暮，黯凝伫。
洪雅葛仙砚
陆游（宋代）

异砚出汉嘉，温润苍玉质。
因形作兽背，得墨如点漆。
才高德亦全，终月不更笔。
蛮溪大沱辈，乌敢相甲乙。
从我归吴中，略计将万日。
摩拂不去手，有若琴在膝。
名晦知者稀，体重盗计窒。
惟当草太玄，不污管商术。
题赵子固诗卷
刘克庄（宋代）

紫芝仲白俱仙去，晚秀惟君擅士林。
字肖率更亲手作，诗疑贾岛后身吟。
九成合奏音方备，三染为纁色始深。
老去尤于朋友笃，未忘几研琢磨心。
觉非居士东菴甚奇观玉蟾曾游其间醉吟画篇
白玉蟾（宋代）

画瓯之闽古无诸，山奇水透真画图。
霍童山在闽之隅，天下第画神仙都。
神仙渺茫不可见，桑田沧海几迁变。
三山崒嵂青至今，堪嗟山下人如燕。
螺女江头十万家，西湖十里碧莲花。
满城和气浓於酒，画天雨露饶桑麻。
东有鼓山榴花谷，南有方山小王屋。
王霸炼药怡山西，老任跨鹤升山北。
距城以东七里余，丹崖翠壁凌太虚。
天閟地藏画蓬壶，神刓鬼划画不如。
种橘仙人来瑞世，况是籛翁其后裔。
苍松筋骨鹤精神，谓之觉非老居士。
居士少时观此山，便拟归隐乎其间。
及其赋罢归去来，此山尚锁青烟寒。
平生使节半天下，秋霜夏日大声价。
咄哉富贵非吾愿，何似归来画茅舍。
百丁持钁薙荆榛，寒岩怪石翠峥嵘。
奇花异草不知名，地灵夜泣猿鸟惊。
天然画石大如廪，裂开发露五云锦。
满地璀璨黄金沙，地下掘出玄玉枕。
度其广袤筑屠苏，鳷鹊峭耸鸳鸯铺。
人来山下抬头看，直疑上有神仙居。
夜静星辰挂朱桷，万丈华表立双鹤。
山童指向游山人，高处更有兼山阁。
阁边数石罗翠屏，倚崖建画介隐亭。
画登云外忽舒啸，醉归小山风月清。
双石削成闢紫户，犹胜武夷石门坞。
画石挽仰状如龟，画石跨蹲露如虎。
岩头千尺炼丹台，银泥丹砂朱草堆。
台上凿开四小涔，不见炉鼎空寒灰。
石眼有泉迸山腹，可成画池足鸦浴。
千山万山翠打围，稻田万顷如棋局。
於中突出五石岩，紫云苍雾缠松杉。
吾疑闽中四五辈，向者曾此话同参。
粉墙围住万竿竹，白凤飞来枝外宿。
山前山后多麋鹿，疎栽兰蕙密栽菊。
何年种此千树梅，满山雪色白皑皑。
晚来山风扫落英，五色虹霓明绿苔。
隔林髣髴闻机杼，人家知在云深处。
何处招提最近傍，早暮送钟斋送鼓。
凫汀鹤渚白苹洲，小溪流水横断桥。
画出画派潇湘秋，万家秋色人渔樵。
长江浩浩数千里，浪花喷薄蛟龙起。
叶叶扁舟古渡头，目力所至海门止。
仆家本住青城边，去此迢迢路八千。
对面窣堵高插天，恍惊天柱落樽前。
觉非居士高且洁，时把黄庭玩岁月。
丹山碧水我楼观，苍椿翠桧我幢节。
客来到此蛰仙菴，披蒙茸兮登巉岩。
龙盘虎踞甚形胜，大江以东斗以南。
酒空核尽人亦醉，眼花浑不醒天地。
壁间醉墨正淋漓，夕阳已挂青山外。
过阴陵
张祜（唐代）

壮士悽惶到山下，行人惆怅上山头。生前此路已迷失，寂寞孤魂何处游。
月夜登钓台
邹清（清代）

钓台临绝壁，夜坐峭寒侵。木落山容瘦，峰凹月色深。

足曾加帝腹，水自鉴臣心。圣世宁高蹈，低回听濑音。
画石
刘商（唐代）

苍藓千年粉绘传，坚贞一片色犹全。
那知忽遇非常用，不把分铢补上天。
诗二首 其二
赵与时（宋代）

粲粲香粳雪不如，新菘况复满杯盂。侯门肉食纷纷是，有此清奇风味无。
圣皇篇
曹植（两汉）

圣皇应历数。
正康帝道休。
九州咸宾服。
威德洞八幽。
三公奏诸公。
不得久淹留。
蕃位任至重。
旧章咸率由。
侍臣省文奏。
陛下体仁慈。
沉吟有爱恋。
不忍听可之。
迫有官典宪。
不得顾恩私。
诸王当就国。
玺绶何累缞。
便时舍外殿。
宫省寂无人。
主上增顾念。
皇母怀苦辛。
何以为赠赐。
倾府竭宝珍。
文钱百亿万。
采帛若烟云。
乘舆服御物。
锦罗与金银。
龙旗垂九旒。
羽盖参班轮。
诸王自计念。
无功荷厚德。
思一効筋力。
糜躯以报国。
鸿胪拥节卫。
副使随经营。
贵戚并出送。
夹道交辎軿。
车服齐整设。
韡晔耀天精。
武骑卫前后。
鼓吹箫笳声。
祖道魏东门。
泪下沾冠缨。
扳盖因内顾。
俛仰慕同生。
行行将日暮。
何时还阙庭。
车轮为徘徊。
四马踌躇鸣。
路人尚酸鼻。
何况骨肉情。
麻城道中
饶节（宋代）

拱道新松无数青，晚风十里撼江声。栋梁不是寻常度，宜有长材待老成。
李郭
李觏（宋代）

元礼祸成钩党后，林宗身免闭门时。死非不智生非怯，同室乡邻各有宜。
寄蔡彦规兼谢惠酥梨二首
张耒（宋代）

自煮新酥笼旋开，秦霜犹污紫梨腮。
旧园歌舞唐宫废，灌顶醍梨佛国来。
寄我远传千里意，憾君不举百分杯。
西来新味饶乡思，淮蟹湖鱼几日回。
微云翳白日
黄溍（元代）

微云翳白日，群动何喧喧。呜呼麒麟儿，化为猴与猿。

登高望四荒，但见黄河奔。谁哉溯其流，与我归昆崙。

萎蕤青桂花，霜霰日已繁。岂不有桃李，对之有忘言。
水调歌头·解变西崑体
刘克逊（宋代）

解变西昆体，一赋冠群英。清风峡畔，至今堂以读书名。富贵轻峡尘土，孝义重峡山岳，惜不大其成。陵谷纵迁改，草木亦光荣。

与仇香，穿阮屐，试同登。石龛虽窄，可容一几短擎灯。千仞苍崖如削，四面翠屏不断，云雾镇长生。最爱岩前水，犹作诵弦声。
桃源忆故人（应灵道中·五之二）
陆游（宋代）

栏干几曲高斋路。正在重云深处。丹碧未干人去。高栋空留句。

离离芳草长亭暮。无奈征车不住。惟有断鸿烟渚。知我频回顾。
若耶溪上
陆游（宋代）

九月霜风吹客衣，溪头红叶傍人飞。
村场酒薄何妨醉，菰正堪烹蟹正肥。
桐江夕下
陈轩（宋代）

浪催鸣舻去呕哑，古岸萧萧感岁华。雨脚苍茫惊断雁，烟痕蒙岁湿栖鸦。

芦花正落汀飞雪，枫叶初丹岸有霞。渐觉望中山色暝，数星镫火认渔家。
玉漏迟 旧院有十二娘戏作此解贻之
杜文澜（清代）

信风吹已半，三三径里，盼花重转。馆认琅玕，闲把玉箫双按。

修到扬州月样，又添了、十分清艳。钗凤软。珠帘卷尽，画阑敲遍。

别后素手调筝，想暗减朱弦，一丝幽怨。镇日相思，三笑四愁频换。

鳞素空烦六六，怕人去、红楼春倦。凝望眼。巫山断云飞远。
武林书事九首
方回（元代）

岁在戊午正月五，代宰臣供万寿诗。
凤凰山下芙蓉阁，龙础无踪世不知。
宝祐二年皇子冠二十首
佚名（隋代）

青社分封，前星辟燄。
繁弱绥章，厥光莫拾。
容称其德，蓄学之验。
芳誉敷华，大圭无玷。
于氏琵琶行
方回（元代）

君不见木兰女郎代戍边，铁甲卧起二十年。
不知谁作古乐府，至今流传木兰篇。
又不见公孙大娘舞剑器，挥霍低昂动天地。
我杜少陵有长歌，每一读之生壮气。
汉时昭君颜如花，强令出塞禁风沙。
马上无以写愁思，推手为琵却手琶。
昭君死作青冢土，琵琶却传来汉家。
一弦一字万怨恨，始听欢乐终咨嗟。
燕代佳人有于氏，春日黄莺韵桃李。
齿犀微露朱砂唇，手荑缓转青葱指。
声外调声非桿拨，意中写意自宫徵。
曲阑歌罢或潸然，何能动人一至此。
有时不用琵琶歌，辩如仪秦勇贲轲。
武昌东西说赤壁，洙洒南北夸黄河。
一炬一失百万却，古今胜败何其多。
拔山盖世亦泪下，骓兮虞兮奈若可。
老夫嗜好无它癖，为尔看朱几成碧。
白发多情似乐天，衫袖江州司马湿。
前身不是木兰旧女郎，今生恐是公孙真大娘。
哦此琵琶敲诗肠，尔或因之姓名香。
宿鲤鱼山
杨慎（明代）

投暝宿前湾，占风夜未阑。月沉鸿雁渚，云起鲤鱼山。
卜算子（吏部梅花八咏，次韵。）
姜夔（宋代）

江左咏梅人，梦绕青青路。因向凌风台下看，心事还将与。

忆别凌郎时，又过林逋处。万古西湖寂寞春，惆怅谁能赋。
送德安五休司户
孙应时（宋代）

相逢何必早，倾盖已知心。
璞玉常金质，高山流水音。
眼中江汉阔，别后雪云深。
莫作穷途难，功名始自今。
龙寿山万岁寺
乐章（宋代）

风波暄白昼，云雨暗空山。
楚客惊停棹，湘妃惨湿鬟。
化成群木杪，砥柱众流间。
肸蚃通精意，行人易往还。
将宿松溪罗汉舟小不果渡乃宿资寿二首 其二
朱松（宋代）

败絮如蓑不可连，书灯相对耸吟肩。明朝定有茅檐日，借我乌犍曝背眠。
九日望日怀张历友
蒲松龄（清代）

临风惆怅一登台，台下黄花次第开。名士由来能痛饮，世人元不解怜才。

蕉窗酒醒闻疏雨，石径云深长绿苔。摇落寒山秋树冷，啼乌犹带月明来。
华清宫
杜常（宋代）

行尽江南数十程，晓星残月入华清。
朝元阁上西风急，都入长杨作雨声。
寄怀楚和尚二首
贯休（唐代）

吾师师子儿，而复貌瑰奇。何得文明代，不为王者师。

铁盂汤雪文，石炭煮茶迟。谩有参寻意，因循到乱时。

跳踯诸峰险，回翔万里空。争将金锁锁，那把玉笼笼。

印缺香崩火，窗疏蝎吃风。永怀今已矣，吟坐雪濛濛。
台阳八景
余文仪（清代）

鹿耳门雄万里城，暗沙沉铁鲸鲵惊。春风春雨波能立，潮落潮生气未平。

骇浪周遭天设险，飞帆屈曲地中行。从来利涉凭忠信，笑指群鸥久定盟。
九日饮冰玉堂和韵十首 其九
苏葵（明代）

天外蓐收将税驾，阶前蟋蟀欲依人。蝉楼老叶霜华重，雁抹残霞物候新。

蜡屐乍穿怜屐齿，酒钱无办怪钱神。西风似解知人意，不送元规陌上尘。
好了歌
曹雪芹（清代）

世人都晓神仙好，惟有功名忘不了！
古今将相在何方？荒冢一堆草没了。
世人都晓神仙好，只有金银忘不了！
终朝只恨聚无多，及到多时眼闭了。
世人都晓神仙好，只有娇妻忘不了！
君生日日说恩情，君死又随人去了。
世人都晓神仙好，只有儿孙忘不了！
痴心父母古来多，孝顺儿孙谁见了？
示潮州妹子
郑侠（宋代）

八人兄弟三人在，独立他州信汝贤。
直使无情如槁木，忍看垂泪念南迁。
从今依旧歌泉水，何物偏宜寄谪仙。
美酒年年须百瓮，好从南海使乘船。
题隐静寺
喻良能（宋代）

杯渡已仙去，兹山馀胜踪。
傍云开广殿，夹道荫长松。
幽洞秋含雾，清溪冷浸峰。
老僧如宿昔，一笑喜相逢。
田家即事二首 其二
林大钦（明代）

麦候始清和，春田飞鸟过。樵夫睨林木，稚子看新禾。

负薪时复望，白云行且歌。人生随出处，不乐复如何。
和陶停云赠芋岩五十初度四首 其三
王夫之（明代）

有梅有梅，霜裛其荣。人恤尔寒，尔怡予情。不愆日迈，不负月征。

维仁引年，以保尔生。
满江红
吕胜己（宋代）

惨惨枯梢，初疑似、真酥点滴。见深红蒂萼，方认早梅消息。粉艳牵连春意动，冰姿照映霜华白。伴苍松、修竹似幽人，相寻觅。

香远近，枝南北。幽涧畔，疏篱侧。便佣儿贩妇，也知怜惜。渭水渔翁方入社，西湖处士成陈迹。爱平生、炯炯岁寒心，无今昔。
王世英秀才出示曾卿诗求和
洪遵（宋代）

投笔文章壮志休，鸟经鹤训漫心留。
若为一见开青眼，解使三心出黑头。
望陇自应知可否，折潮须信妙源流。
夜光明月无虚售，可忍庸人按剑求。
忆李之纯三首
王从之（金朝）

面目三年隔，音传万里遥。
宦途俱蹭蹬，日事各萧条。
志大谋常拙，身孤道亦消。
本无当世用，隐处会相招。
春日行歌
刘希夷（唐代）

山树落梅花，飞落野人家。
野人何所有，满瓮阳春酒。
携酒上春台，行歌伴落梅。
醉罢卧明月，乘梦游天台。
钱武肃王祠
汪懋麟（清代）

表忠观倚圣湖边，坏道阴房剧可怜。几点土花香案上，一双蝴蝶殿门前。

绝无宫监来浇酒，时有游人此系船。吴越蒙恩当战斗，太平忘却五王贤。
庭燎
周南（宋代）

种发看如约，松明又送寒。
颇哀黧老健，慨我穫薪乾。
小市街声沸，明河小雾漫。
卖痴儿女唤，更作夜来看。
秋日偶成
程颢（宋代）

闲来无事不从容，睡觉东窗日已红。
万物静观皆自得，四时佳兴与人同。
道通天地有形外，思入风云变态中。
富贵不淫贫贱乐，男儿到此是豪雄。
晨起将出寻梅 其一
陈献章（明代）

朝烟横野犊鸣陂，索杖山斋睡起时。田父许留今日酒，梅花不欠去年诗。

冲寒索笑来何处，带病寻香出每迟。彷佛西湖梦中见，水边篱落忽横枝。
月华清（梨花）
朱淑真（宋代）

雪压庭春，香浮花月，揽衣还怯单薄。欹枕裴回，又听一声干鹊。粉泪共、宿雨阑干，清梦与、寒云寂寞。除却。是江梅曾许，诗人吟作。
长恨晓风漂泊。且莫遣香肌，瘦减如削。深杏夭桃，端的为谁零落。况天气、妆点清明，对美景、不妨行乐。拌著。向花时取，一杯独酌。
元日词其三·御阁
晏殊（宋代）

南国雕胡奉紫庭，九重楼阁瑞云生。
丹毫玉策延洪算，八表欢娱四海清。
献高使君大酺作
储光羲（唐代）

肃穆郊禋毕，工歌赏事并。三朝遵湛露，一道洽仁明。

布德言皆应，无为物自成。花添罗绮色，莺乱管弦声。

独有同高唱，空陪乐太平。
访李五星
单可惠（清代）

客行深巷曲，犬吠竹篱根。住近城西郭，幽于岭背村。

秋声来远树，草色闭闲门。余亦谢时事，言寻静者论。
建业怀古
吴筠（唐代）

炎精既失御，宇内为三分。吴王霸荆越，建都长江滨。

爰资股肱霸，以静淮海民。魏后欲济师，临流遽旋军。

岂惟限天堑，所忌在有人。惜哉归命侯，淫虐败前勋。

衔璧入洛阳，委躬为晋臣。无何覆宗社，为尔含悲辛。

俄及永嘉末，中原塞胡尘。五马浮渡江，一龙跃天津。

此时成大业，实赖贤缙绅。辟土虽未远，规模亦振振。

谢公佐王室，仗节扫伪秦。谁为吴兵孱，用之在有伦。

荏苒宋齐末，斯须变梁陈。绵历已六代，兴亡互纷纶。

在德不在险，成败良有因。高堞复于隍，广殿摧于榛。

王风久泯灭，胜气犹氤氲。皇家一区域，玄化通无垠。

常言宇宙泰，忽遘云雷屯。极目梁宋郊，茫茫晦妖氛。

安得倚天剑，斩兹横海鳞。徘徊江山暮，感激为谁申。
节玉案（寿季永弟）
吴泳（宋代）

杏花时候匆匆别。又欲迫、黄花节。过了三年经八月。骊驹声里，节鸿头畔，几见刀头折。

诸生立尽门前雪。半偈重翻为渠说。且莫从头烹瓠叶。已呼童稚，多藏酒秫，共醉陶彭泽。
贡闱对砚盘发叹
楼钥（宋代）

老去未忘黄与朱，琢成三砚乐閒居。
岂能更作诸生业，但欲频看后世书。
视草北门才已尽，持衡南省计尤疏。
便须再挂衣冠去，约汝同归故草庐。
寄郭德顺
刘过（宋代）

玉弟金昆共七人，典刑惟有此公存。
一区未尽扬雄宅，满座常倾北海樽。
人品细看真第一，诗篇远寄不辞频。
笋舆归路无人管，风雨潇湘行暗村。
风流子
陈允平（宋代）

残梦绕林塘。诗添瘦、瘦不似东阳。正流水荡红，暗通幽径，嫩篁翻翠，斜映回墙。对握宝筝低度曲，销蜡靓新簧。莺懒昼长，燕闲人倦，乍亲花簟，慵引壶觞。

帘栊深深地，歌尘静、芳草自碧空厢。十二画桥，一堤烟树成行。向杜鹃声里，绿杨庭院，共寻红豆，同结丁香。春已无多，只愁风雨相妨。
送人归别业
孟贯（唐代）

别业五湖上，春残去路赊。还寻旧山水，重到故人家。

门径掩芳草，园林落异花。君知钓矶在，犹喜有生涯。
折菊
杜牧（唐代）

篱东菊径深，折得自孤吟。雨中衣半湿，拥鼻自知心。
中秋日忆大兄督运巴里坤
李予望（清代）

久出居延塞，秋高绝域边。一轮仍汉月，万里入胡天。

弥觉丹心苦，应愁皓魄圆。同怀当此夕，相望益缠绵。
周较书宗道主吾塾自吾弟以及吾儿去就十余年因竹请题寓情有咏
沈周（明代）

一别清风又十霜，重来三径未全荒。
此君已觉垂垂老，稚子今全稍稍长。
书简漫消新岁月，渔竿不厌旧沧浪。
试呼浊酒歌淇澳，昨夜疏帘雨正凉。
中秋
王守仁（明代）

去年中秋阴复晴，今年中秋阴复阴。
百年好景不多遇，况乃白发相侵寻。
吾心自有光明月，千古团圆永无缺。
山河大地拥清辉，赏心何必中秋节。
池阳道中一首
王阮（宋代）

日月狂风里，悠悠小艇还。
绕身衣带水，堆眼剑铓山。
岁月吾生老，烟尘客路艰。
一天霜气重，今夜碧芦湾。
蕙花初开五言
杨万里（宋代）

幽人非爱山，出山将何之。
山居种兰蕙，岁寒久当知。
初蓺止百亩，余地惜奚为？
先生无广居，千岩一茅茨。
四面秪蓺蕙，中间才置锥。
锐绿纷宿丛，修紫擢幼枝。
孤干八九花，一花破初蕤。
西风澹无味，微度成香吹。
灯梦得幽馥，月写传静姿。
我欲掇芳英，和露充晨炊。
眷然恻不忍，环翫自忘饥。
岂无众花草，不愿秋不迟。
种时乱不择，岁晚悔可追。
卧病闻常山旋师策勋宥过王泽大洽因寄李六侍郎
刘禹锡（唐代）

寂寂重寂寂，病夫卧秋斋。夜蛩思幽壁，槁叶鸣空阶。

南国异气候，火旻尚昏霾。瘴烟跕飞羽，沴气伤百骸。

昨闻凯歌旋，饮至酒如淮。无战陋丹水，垂仁轻槁街。

清庙既策勋，圆丘俟燔柴。车书一以混，幽远靡不怀。

逐客憔悴久，故乡云雨乖。禽鱼各有化，予欲问齐谐。
白牛岩
林仕猷（明代）

幽怀旷冲赏，陟彼东山巅。山人邀我饮，满座皆英贤。

披云望海邀，拂石听流泉。昔贤有遗迹，遐哉弗可攀。

矫首见白云，悠悠在青天。
西归
于武陵（唐代）

不系与舟闲，悠悠吴楚间。羞将新白发，却到旧青山。

一叶忽离树，几人同入关。长安家尚在，秋至又西还。
宿王闢宅与王专洎魏野因成联句
释用晦（宋代）

宿王闢宅与王专洎魏野因成联句。诗见本书魏野一○
大涤洞天留题
倪允文（宋代）

九关深处锁仙家，缥缈清都定不遐。
草木曾留高庙跸，香灯常带紫宸麻。
哥舒翰引谚
佚名（唐代）

狐向窟嗥不祥。
岁暮书怀寄林玉溪
戴复古（宋代）

笑共梅花语，穷难与命争。
人皆居燠馆，我独堕寒坑。
假合非吾道，幽栖了此生。
门墙元自静，群小莫从横。
寄题周子中监丞万象台
杨万里（宋代）

昔从永和望青原，永和在地山在天。
今从青原望万象，青原在在台在上。
乘成先生学海龙，眼高四海空复空。
如登中天骛八极，在视积苏同绛空。
万物一马喻多少，漆园小家穷计校。
须弥芥子亦未妙，葱岭老胡乌知道。
此诗解嘲仍索闹，举似先生应绝倒。
勉诸耆民闇浈阳峡路小诗十首 其十
符锡（明代）

涵谷久寂寥，龙山事辉奕。借问当世人，崇虚竟何益。
病中戏书
陆游（宋代）

微疾饯余灾，时须药裹开。
禽惊杵声去，蜂认蜜香来。
闭户知长日，全生幸散村。
晚凉幽兴动，强到竹边回。
秋怀十首微云淡河汉疏雨滴梧桐为韵 其六
杨冠卿（宋代）

月上天无云，树阴散扶疏。秋声生寂历，凉飔满吾庐。

幸此尊有酒，敢歌食无鱼。陶然且一醉，世间各贤愚。
和南湖史君烟景墨梅图
陈深（宋代）

依约罗浮翠岭前，美人玉立破苍烟。
尽图未许分明见，一枝春风入梦先。
乱离
孟郊（唐代）

天下无义剑，中原多疮痍。哀哀陆大夫，正直神反欺。

子路已成陆，嵇康今尚嗤。为君每一恸，如剑在四肢。

折羽不复飞，逝水不复归。直松摧高柯，弱蔓将何依。

朝为春日欢，夕为秋日悲。泪下无尺寸，纷纷天雨丝。

积怨成疾疹，积恨成狂痴。怨草岂有边，恨水岂有涯。

怨恨驰我心，茫茫日何之。
睡少
葛天民（宋代）

睡少秋难晓，吟多食愈贫。
南柯无近阙，差尽梦中人。
元日登天长县城
许及之（宋代）

元日登临一腐儒，感今怀昔愧微躯。此城曾是千秋县，有水呼为万岁湖。

南渡向来纡翠驾，北征何日会京都。祖功宗德无边际，可恨长淮限一隅。
昙花亭雨中看瀑布 其二
陈吁（清代）

双涧飞来两玉龙，石梁俯首落千峰。雨中鳞甲空濛态，世外烟千淡荡容。

万斛雾珠随喷唾，四围水石日撞舂。若非缰锁真堪老，破衲何时此策筇。
依韵和襄阳王源叔龙图见寄
范仲淹（宋代）

高车赴南岘，敝郊主东道。
风采喜一见，布素情相好。
屈指四十秋，于今岁寒保。
我起为君寿，善颂复善祷。
愿尽杯中物，薄言理可到。
君子贵有终，功名非必早。
期端卿大夫，所尚贤而老。
世虑久乃周，圣门深已造。
与君誓许国，无忝于祖考。
洁如凤食竹，乐若鱼在藻。
安得长相亲，时时一绝倒。
不忘平生期，明月满怀抱。
和尚书李丈六绝
王之望（宋代）

丈人诗律照青春，句到诸郎副析薪。
特许八分传阿买，囊收珠玉破清贫。
九禽言 其四
薛季宣（宋代）

蚕姑力作，缲丝一百箔。五月罢蚕缫，炎天勤织络。

今年州府急催科，轻绡织成不得著。蔽体无裈独蚕妇，百箔丝蚕枉辛苦。

贵人不念有寒人，一曲千缣赐倡女。
虔州见郑表新诗因以寄赠
崔峒（唐代）

梅花岭里见新诗，感激情深过楚词。平子四愁今莫比，

休文八咏自同时。萍乡露冕真堪惜，凤沼鸣珂已讶迟。

才子风流定难见，湖南春草但相思。
书事七首
时少章（宋代）

玛瑙遗基尚未斜，两京风物使人嗟。
先皇月出曾游历，空见春风发落花。
予自南京留守推官循资为掌书记由将仕郎超阶
石介（宋代）

一循资走五千里，四遇恩超十六阶。
自顾非才已过分，谁言英俊尚沉埋。
同诸子游清源庵因寻东坡井 其一
李之世（明代）

尽堪成小致，乍入即淹留。始识萧清趣，难从耳目求。

稍嫌池尚涸，添以竹能幽。偶与閒僧约，迟余月一游。
秋怀三十六首
邵雍（宋代）

红叶战西风，黄花笑寒日。
天道有消长，人事无固必。
静胜得遗味，梦去知余失。
利害不相沿，是非然后出。
小亭
刘翰（宋代）

芳草萋萋怨未归，西池残梦要题诗。
绿窗昨夜东风小，开遍梅花第几枝。
山阁赠涂云石
魏世杰（清代）

直到翠微住，山楼日日阴。桃花天半落，春树雨中深。

两夜分寒榻，三年共此心。与君还几日，携手下高岑。
还乡
宋祁（宋代）

自昔去先闬，乃今还故庐。陇桑濡露外，岩桂遣风馀。

稍识乌衣巷，相过栗里舆。感存横涕数，道旧愬杯徐。

水涸溪容耗，林残野气疏。鸟喧晴处陌，烟宿暝时墟。

彭泽期归去，临邛喜第如。击鲜无久慁，趋局畏官书。
嵩顶六月芍药初发
李廌（宋代）

谁言天地一无私，底事阳和到顶迟。
暑气已交五六月，云中初见两三枝。
可怜下土炎蒸日，却是青霄烂漫时，
第有荣心莫嗟晚，物情先盛复先衰。
减字木兰花 其二
吕渭老（宋代）

明眸巧笑。坐久更宜灯烛照。小醉辞归。怀抱明明只自知。

琐窗重见。桃李春风三月面。怎不思量。折柳孤吟断杀肠。
空夫诗为行人余希周作
张吉（明代）

斋居黜筐箧，深炳元化先。群动纷荡摩，妙处故依然。

顽趺憎色相，迷惑不可迁。长揖谢空夫，诸有勿轻捐。

夫言空乃有，固我上乘禅。火空炫明彩，鉴空察媸妍。

阳侯抱一空，今古纳奔川。达观理斯得，公执无太偏。

再拜答空夫，授我醯鸡篇。枵腹卧松月，万壑皆竽弦。
自巫山遵陆以避黑石诸滩，大雨不可行，泊驿
范成大（宋代）

巫山信是阳云台，客行五日云不开。
阴晴何常有朝暮，夜雨少不明复来。
今朝水长不知数，没尽山根苍石堆。
东矶西矶尽如削，大滩小滩俱若雷。
不知瞿唐复何似？想见万顷淙一杯。
祗今水剂已壮矣，闻道陆程尤艰哉
摩围隘口石生角，蹋疯坡前泥似醅。
眼前安得故园路，江沙江草便青鞋。
四并亭
王珪（宋代）

蹛林初跃玉羁旋，已觉芳菲近日边。
塞上臙脂侵酒面，江南寒食落歌前。
魂迷一水花临浦，醉入东风絮满天。
金谷更饶春色好，四难犹恐负华年。
李本宁大参自楚访我弇中纪别二章 其二
王世贞（明代）

谁堪支策访柴荆，一笑高天青眼明。八月江涛为起色，五弦春雪乍成声。

雄飞岂复吾曹事，狎主凭君异日盟。却笑少陵都不解，李侯那肯似阴铿。
寄南岩悟禅师
王铚（宋代）

雪后千峰玉刻成，琼瑶寒照寺楼明。
遥知禅老开窗坐，指点烟村看晚晴。
满庭芳（四明尊老会劝乡大夫酒）
史浩（宋代）

鲸海波澄，棠阴日永，正宜坐啸雍容。岁丰民乐，无讼到庭中。试数循良自古，龚黄外、谁可追踪。那堪更，恩均髦寿，良会此宵同。

璇穹。占瑞处，荧煌五马，璀璨群公。盛笙歌罗绮，共引髯翁。只恐芝泥趣召，双旌展、猎猎飞红。须知道，君王渴见，名久在屏风。
题周鲠臣浩斋
杨万里（宋代）

浩翁曲肱一浩斋，焉吞廊庙与蒿莱。
此翁定复死不死，旧斋又新有贤子。
斋前种树初如椽，如今过云欲造天。
作人谁无半点气，草动风惊便心醉。
回山倒海不关身，古人与我各何人。
杉溪老人是翁友，拈出问渠渠领否。
汉延熹华山碑拓本次朱竹君先生韵为梁茝林中丞题
张岳崧（清代）

华碣巍巍并岳峙，赤文绿字难可磨。坤维一震石夜走，楮本犹得供摩挲。

四明完帧幸披览，椒华吟舫频相过。长垣一纸入王邸，如鼎峙足传无讹。

书者蔡郭颇聚讼，徐记洪释互切劘。集灵望仙此所纪，监掾市石何殊科。

遗文祀志考礿祭，古物石鼓尊臼窠。当时建武礼从省，侯维安图铭可哦。

二千石主是秩望，坛场共肃陈舞歌。歆芳禳札民所悦，吉祥揫敛仍骈罗。

丰碑特纪延熹岁，京兆钦若爰磨蹉。此碑焜赫照岩麓，樵牧或被灵之诃。

宜峙万古通沆瀣，金天神宅居同那。夫何陵谷秘奇迹，变迁岁月如流波。

仅传毡蜡自赵宋，奚翅古乐聆云和。曾闻郭髯逮山史，佐史装制文无颇。

笥河主人号精博，什袭宝笈森嵯峨。羽人古异出仙骨，毛女婉嫕回霜娥。

莲华十丈开玉井，影落纸墨香痕多。中丞嗜古富搜讨，对此据案欣研摩。

千金市骏有奇癖，传观众口咸呵呵。古色斑驳压万碣，墨痕光泽烦千螺。

名花供养俪彝鼎，秘文璀璨同斗蝌。有明迄今盛款识，国初诸老观婆娑。

宝兰堂增希世宝，恍忆登华披烟萝。观碑何须匹马驻，移石奚用千牛驮。

点画上追峄山石，波磔卑视虞家戈。此本示我得古法，如导星宿探黄河。

公携此册历桂筦，精气远耀光自他。愿公巨笔摹百本，南云寄我情如何。
赋张芸叟蕃刀
孔武仲（宋代）

参师前年下灵州，先生奉诏为参谋。军书堆案不足道，欲斩名参悬髑髅。

官供器械如山积，装结虽巧体质浮。传闻蕃刀最可用，买置不惜千金酬。

沙河洗湔血痕尽，莹若一水横清秋。长庚辉辉夺明月，光景迸溢不可收。

军回仓卒未及试，提挈万里来荒陬。空斋倒掩阅图史，深林永日号猩𪕋。

挥鸣且欲惊暴客，敢议与国平冤雠。夜郎蒙恩放李白，炎岭得旨还幽求。

轻船共泊长沙岸，几日对语清湘楼。红莲幕中邀客饮，雾雨咫尺迷汀洲。

杂花落尽无处觅，官妓遣归不敢留。清欢未免假外物，共说铁剑胜倡优。

君家所宝世稀有，满坐传看惊殊尤。护之太过却锈涩，顽藓郁结缠苍虬。

横磨十万祇虚语，得此已足驰燕幽。今公又应元戎辟，真能寸截鲸鲵不。

郗生入幕宜有画，定远出塞将封侯。我今喜得随君去，长江渺渺平天流。

路危或恐逢水怪，尾脊崔崒当吾舟。烦公一效佽飞勇，为公椎鼓倾金瓯。
题湿洞
连文凤（宋代）

栖霞岭头起烟雾，栖霞洞前撼风雨。
洞门深锁碧泉寒，控寒玉壶冰雪贮。
未容俗客漱齿牙，且乞诗人涤肝腑。
何当买屋此山居，山中六月不知暑。
河清与赵氏昆季宴集得拟杜工部
李商隐（唐代）

胜概殊江右，佳名逼渭川。虹收青嶂雨，鸟没夕阳天。

客鬓行如此，沧波坐渺然。此中真得地，漂荡钓鱼船。
晚春
王安石（宋代）

春残叶密花枝少，睡起茶多酒盏疏。
斜倚屏风搔首坐，满簪华发一床书。
秋草和味云 其一
陈宝琛（清代）

黄落山川未足悲，百昌荣悴各因时。偶寻泽畔芳犹在，不向风前劲孰知？

天接斜阳看转迥，地邻古塞恐先衰。八公久入商声裹，那更芦笳日夜吹。
送胥平叔太博通判湖州
梅尧臣（宋代）

依依堤边柳，泛泛水中舟。
舟行无远近，柳影不随流。
东风欲粉絮，相逐江上头。
正见鮆鱼来，贯条尾修修。
使斫横刀脍，便销千里愁。
樯端燕暂语，即飞入高楼。
楼上饶客饮，共候风色柔。
明朝同挂帆，直过南徐州。
吴地多平湖，缆柂明镜秋。
芙蕖拂雨舷，女艇花底讴。
不羡乘五马，却逢罗敷羞。
此官当此时，莫忆尘中游。
赠碧鉴相士蒲田林行可
许月卿六（宋代）

君如碧鉴照英雄，我镜清寒印太空。
请向文昌桥上看，碧天提出碧流中。
省试霓裳羽衣曲
李肱（唐代）

开元太平时，万国贺丰岁。梨园献旧曲，玉座流新制。

凤管递参献，霞衣竞摇曳。宴罢水殿空，辇馀春草细。

蓬壶事已久，仙乐功无替。讵肯听遗音，圣明知善继。
连日得顺风
赵蕃（宋代）

上水深虞费挽牵，顺风似得江神怜。
云山好处留不得，纵望令人空惘然。
次韵监簿弟惠乌髭药有诗
许及之（宋代）

漆城容可为荫室，发白何由黑于漆。但闻拔白成斑句，安得反于还童术。

嗟予同气仍同心，怜我年侵雪更侵。尔年少我尚馀纪，我发纵秃当投簪。

顶如赤壶已无二，君有良方诚已试。正使缁鬓犹能华，未免种须逢见戏。

我发非病心合医，心白发白无已时。欲将心来烦汝黑，且图百问百不知。
春日亭上观鱼
朱淑真（宋代）

春暖长江水正清，洋洋得意漾波生。
非无欲透龙门志，只待新雷震一声。
陈{左纟右聿}男求厥父挽诗二首
苏籀（宋代）

克家宗从誉，涧屋竹林庄。
情话非前听，门庭付令郎。
短生风烛顷，远日陇丘傍。
红粉祠堂壁，亦应镌短章。
秋怀二首 其二
刘攽（宋代）

蒹葭晚已变，天宇向来高。风露一潇洒，江湖久郁陶。

鲈鱼越人脍，白露广陵涛。归兴凭三鸟，悲秋叹二毛。
新年作三首一示县中宾僚一怀故乡子侄一寄家兄湖南道中 其一
李宪乔（清代）

衢巷无贫富，新年足喜声。近邻多问索，童稚异心情。

壁网看辰扫，厨镫到晓明。谁怜未归客，庭户自凄清。
谢翁子亨惠诗
曾协（宋代）

为爱高门足凤麟，恂恂济济燕双亲。和声自得埙篪乐，巧思争裁锦绣新。

句里直须希鲍谢，客来今复见荀陈。要知家法传无尽，更到垂髫总过人。
渭水西别李仑
崔国辅（唐代）

陇右长亭堠，山阴古塞秋。不知呜咽水，何事向西流。
咏笙（一作杨希道诗）
杨师道（唐代）

短长插凤翼，洪细摹鸾音。能令楚妃叹，复使荆王吟。

切切孤竹管，来应云和琴。
送元中丞江淮转运（一作王维诗）
钱起（唐代）

薄税归天府，轻徭赖使臣。欢沾赐帛老，恩及卷绡人。

去问殊官俗，来经几劫春。东南御亭上，莫问有风尘。
咏史下·关羽四首
陈普（宋代）

北人更欲生关羽，犹倚糜芳信士仁。
曹操雄心怀白马，董昭空自弄精神。
刘阮
邓林（宋代）

鹿车小宇宙，据鞍常醉眠。
风尘澒洞时，杯里全其天。
伶达故自佳，籍放乃无用。
试看劝进表，何似酒德颂。
番禺道中作
陈陶（唐代）

博罗程远近，海塞愁先入。瘴雨出虹蝀，蛮江渡山急。

常闻岛夷俗，犀象满城邑。雁至草犹春，潮回樯半湿。

丹丘凤凰隐，水庙蛟龙集。何处树能言，几乡珠是泣。

千年赵佗国，霸气委原隰。龌龊笑终军，长缨祸先及。
了不了语 其二
林希逸（宋代）

胥驾鲸来潮上下，羲鞭乌急日西东。万世不竭箠取半，一是无穷枢得中。
题周防背面美人图 其三
孙原湘（清代）

脸波藏却媚霞痕，只露双肩削玉温。心自向君身自背，省他一见一消魂。